Title: Príloha č
Author: .
Last saved by: spano

Príloha č. 2
k nariadeniu vlády č. .... / 2004 Z. z.

Prieskum výskytu rakoviny a háďatka.

I. Spôsob vykonania.

1. Kontrola porastov zemiakov.

Príznaky:
a)	Nádory rakoviny veľkosti niekoľko mm až niekoľko cm sa tvoria hlavne na hľuzách, v očkách, stolonoch a spodnej časti stonky. Nikdy sa netvoria na koreňoch (drobné biele nádorky na koreňoch spôsobuje spongospórová chrastavitosť (Spongospora subterranea).
b)	Háďatko vytvára na koreňoch 0,2-0,9 mm veľké, guľaté, podľa veku biele, žlté alebo hnedé cysty. Pri druhu Globodera pallida chýba žltá fáza vývoja cysty. Silnejšie napadnutie koreňov sa prejavuje zakrpateným vzrastom a žltnutím vňate, vytvára sa malý počet stoniek, väčšie množstvo vlásočnicových korienkov, málo drobných hľúz, prípadne niekedy aj žiadne.

	Kontrola porastov sa vykonáva v prípade rakoviny od 25.7. do konca zberu a v prípade háďatka od 7 týždňov po výsadbe do začiatku zberu zemiakov. Pri prechode porastom sa hľadajú príznaky napadnutia na vňati a u námatkovo vytrhnutých rastlín tiež na ich podzemných častiach.

	Pri výmere do 0,33 ha sa kontroluje celý porast a ku kontrole podzemných častí sa vytrhnú alebo vykopú na každý 1 ár plochy najmenej 2 rastliny (napr. pri výmere 0,17 ha sa vytrhne 34 rastlín).

	Pri výmere nad 0,33 ha sa kontrolujú 0,33 ha plochy, zvolené v miestach najpravdepodobnejšieho výskytu rakoviny a háďatka (miesta bývalých záhumienok a krechtov, v prípade rakoviny tiež vlhšie časti pozemku a pod.) alebo šachovnicovito rozmiestnené po celom pozemku, a to v tomto rozsahu:

výmera pozemku v ha | počet 0,33 ha plôch | počet vytrhnutých rastlín
0,33 – 0,5 | 2 | 2x 20 = 40
0,5 - 1,0 | 3 | 3 x 20 = 60
1 – 2 | 4 | 4 x 20 = 80
2 – 5 | 6 | 6 x 20 = 120
5 – 10 | 10 | 10 x 20 = 200
10 – 20 | 15 | 15 x 20 = 300
20 – 50 | 25 | 25 x 20 = 500
nad 50 | 40 | 40 x 20 = 800
2. Kontrola pozberaných zemiakov (týka sa len rakoviny).
Hľadajú sa hľuzy alebo iné časti rastlín s príznakmi rakoviny:
a)	pri zbere – kontrolujú sa vyorané zemiaky a zvyšky vňate za zberacími strojmi, na kombajnoch, dopravných prostriedkoch a pod.,
b)	pri triedení – kontrolujú sa triedené hľuzy vrátane odpadu,
c)	v priebehu skladovania – kontroluje sa horná vrstva uložených zemiakov v dočasných alebo trvalých skládkach.

3. Odber a rozbor vzoriek zeminy.

	Vzorky sa odoberajú z pozemkov. Spôsob odberu sa vykonáva podľa prílohy č. 3, rozbor vzoriek zeminy podľa príloh č. 4 a 5.

	Pri pozitívnom výsledku rozboru na rakovinu je potrebné bez ohľadu na zistený počet zoosporangií preveriť ich životnosť laboratórnym biologickým testom (bod 4).

	Po ukončení kontroly porastu a odberu vzoriek zeminy je potrebné na každom pozemku očistiť od prichytenej zeminy obuv a použité náradie. Zvlášť dôkladné očistenie, prípadne umytie vodou a dezinfekcia (príloha č. 10) sú potrebné v prípade, ak ide o zamorené pozemky.

4. Laboratórny biologický test so vzorkami zeminy.

	Vykonáva sa:
a)	pri pozitívnom výsledku rozboru vzorky zeminy na rakovinu,
b)	pri zistení ojedinelých cýst háďatka, pri ktorých nebolo možné spoľahlivo určiť druhovú príslušnosť a životnosť,
c)	ako samostatná alternatíva rozboru vzoriek zeminy.
	Biologický test (príloha č. 13 bod II.) sa robí jednorázovo, a to v prípade rakoviny s najmenej 30 (v úspornom teste s 15) hľuzami s inokulačnou dobou aspoň 5 týždňov a v prípade háďatka s 15 (v úspornom teste 5) hľuzami s inokulačnou dobou 8 – 10 týždňov. Môže sa použiť i spoločný test pre rakovinu a háďatko s 15 hľuzami a inokulačnou dobou 9 – 11 týždňov (príloha č. 13 bod II.).

II. Druhy prieskumu a ich organizácia.

	Prieskum organizuje kontrolný ústav. Rozbory vzoriek zeminy a laboratórne biologické testy na zemiaky vykonáva laboratórium kontrolného ústavu vo Vígľaši.

	Kontrolný ústav vypracuje každoročne okresné plány prieskumu pre jednotlivé okresy, ale len pre pozemky, z ktorých sa zemiaky a iné hostiteľské rastliny uvádzajú do obehu. V pláne uvedú podľa jednotlivých katastrov druh prieskumu, počet a výmeru pozemkov s plánovanou kontrolou porastov, kontrolou pozberaných zemiakov a odberom vzoriek zeminy, počet vzoriek zeminy, časový priebeh prieskumu a personálne a materiálno-technické zabezpečenie.

1. Pozemky určené na množenie sadiva zemiakov a pozemky určené na škôlkárske účely.

a)	Prieskum na pozemkoch určených na pestovanie sadivových zemiakov je uvedený v § 3 ods. 4.
b)	Podobným spôsobom ako je uvedený v § 3 ods. 4 si výrobcovia množiteľských porastov ovocných, viničových, okrasných a lesných rastlín (škôlky) zabezpečujú odber vzoriek pôdy za účasti fytoinšpektora na účely rozborov na výskyt rakoviny a háďatka. Odber vzoriek sa musí vykonať pred výsadbou rastlín (prípadne výsevom semien) v dostatočnom časovom predstihu, väčšinou na jeseň alebo skoro na jar. Taktiež subjekty zaoberajúce sa výrobou pestovateľských substrátov musia zabezpečiť odber vzoriek fytoinšpektorom za účelom rozboru na výskyt rakoviny a háďatka. Odber vzoriek treba vykonať pred uvádzaním pestovateľských substrátov do obehu. Vzorky sa zasielajú na rozbor do laboratória vo Vígľaši s priloženým záznamom o odbere vzorky, zoznamom vzoriek a objednávkou na rozbor.
c)	Kontrolu rozborov poverených laboratórií vykonáva kontrolný ústav. Kontrola sa vykonáva u všetkých podozrivých vzoriek a námatkovo zo vzoriek zeminy (jedna vzorka z každého honu).

2. Orientačný prieskum katastrov.

	Orientačný prieskum vykonávajú fytoinšpektori vo všetkých katastroch sadivovej oblasti a v prípade háďatka tiež v oblasti intenzívneho pestovania skorých konzumných zemiakov v intervaloch 5 rokov, v ostatných oblastiach pestovania zemiakov v intervaloch 5-10 rokov od roku uskutočnenia posledného prieskumu.

	Robí sa na 10-50 % pozemkov výrobcov zemiakov a iných hostiteľských rastlín, ktorí ich uvádzajú do obehu, v danom katastri odberom zeminy podľa prílohy č. 3 bod I. 1. Pri veľkom počte pozemkov sa k prieskumu vyberú predovšetkým pozemky ležiace v extraviláne a na okraji intravilánu.

	Na zamorených pozemkoch a v ohrozenom území sa orientačný prieskum robí len vtedy, pokiaľ je v ňom povolené pestovanie zemiakov a iných hostiteľských rastlín (ľuľok baklažánový – baklažán (Solanum melongena), rajčiak jedlý (Lycopersicon lycopersicum), a netýka sa zamorených pozemkov.

	Prieskum na rakovinu sa nerobí v teplejších a suchších oblastiach vybraných okresov s nevhodnými podmienkami pre zavlečenie a rozvoj rakoviny.

3. Detailný prieskum.

	Detailný prieskum vykonávajú fytoinšpektori hneď po zistení výskytu rakoviny alebo háďatka (napr. v orientačnom prieskume) na všetkých zamorených pozemkoch a v ohrozenom území, na ktorých sa pestujú alebo v minulosti pestovali zemiaky a iné hostiteľské rastliny, prípadne aj iné rastliny, ktorými sa môže rakovina a háďatko rozširovať. Robí sa odberom a rozborom vzoriek zeminy.

	K odberu a miestnej preprave pôdnych vzoriek z pozemkov sú výrobcovia povinní zaistiť pomocné pracovné sily.

4. Prieskum výskytu háďatka a rakoviny v skleníkoch.

	Vykonávajú ho fytoinšpektori kontrolou rastlín zemiakov, rajčín a iných hostiteľských rastlín alebo odberom a rozborom vzoriek zeminy, v ktorej sa tieto rastliny pestovali, prípadne aj iné rastliny, ktorými sa môže rakovina a háďatko rozširovať. Prieskum sa robí v intervale 5 rokov.

5. Prieskum výskytu agresívnych patotypov háďatka.

	Na pozemkoch zamorených háďatkom, na ktorých je povolené pestovanie zemiakov, vykonávajú fytoinšpektori prieskum agresívnych patotypov kontrolou porastu (bod I. 1.) rezistentných odrôd v prípade, že tento prieskum alebo overenie patotypu neboli na danom pozemku vykonané v posledných 5 rokoch. Pri zistení cýst na koreňoch vykoná kontrolný ústav overenie agresívneho patotypu (príloha č. 7 bod III.).